Appèlhof gee uitspraak oor Kovsies-taalbeleidHoofgebou op die Bloemfontein-kampus van die Universiteit van die Vrystaat Foto: UV Facebook Die appèlhof in Bloemfontein het Dinsdag uitspraak gelewer oor die taalbeleid van die Universiteit van die Vrystaat (UV). Die uitspraak volg nadat UV se appèl teen AfriForum en Solidariteit geslaag het nadat ŉ volbank regters van die Vrystaatse hooggeregshof verlede jaar in Julie die raad en senaat van die UV se besluit, om die nuwe taalbeleid te aanvaar, tersyde gestel het. Die appèlhof het die groen lig gegee dat die UV volgende jaar sy nuwe taalbeleid kan toepas, waarin Afrikaans as onderrigtaal uitgefaseer word. Flip Buys, voorsitter van die Solidariteit Beweging, het in reaksie op die uitspraak gesê AfriForum en Solidariteit is tans in gesprek met dié instellings se regspan. Die moontlikheid word ondersoek om aansoek by die konstitusionele hof te doen om teen die uitspraak te appelleer. “Dit is tragies dat onderriginstellings en howe so min beskerming vir die internasionaal erkende reg tot moedertaalonderrig bied,” het Buys gesê. “Omdat toegang tot Afrikaanse onderrig vir AfriForum en Solidariteit ŉ prioriteit bly, duur gesprekke met internasionale forums en kenners voort, met die oog daarop om die stryd vir die beskerming van dié reg ook in die internasionale arena aan te pak. Tegelykertyd word alternatiewe Afrikaanse studiegeleenthede ook in die privaatsektor ontwikkel.” Buys het gesê selfs in die uitspraak is dit duidelik dat daar uiteenlopende standpunte oor die betekenis van Artikel 29 van die Grondwet bestaan. “Dié artikel handel onder meer oor die reg tot onderrig in ŉ student se taal van keuse, onderhewig aan praktiese uitvoerbaarheid. Dit is van belang dat die appèlregters in die uitspraak erken dat die uitfaseer van ŉ taal soos Afrikaans uit ŉ tersiêre taalbeleid die taal tot nadeel strek en ŉ bron van kommer vir alle taalgroepe in die land behoort te wees.” Hy het gesê AfriForum en Solidariteit sal Afrikaanssprekende studente se reg tot Afrikaanse onderrig op alle moontlike wyses binne die wetlike raamwerk beskerm en verdedig. “Soos die appèlhof se uitspraak tereg noem, is taalregte ten nouste verweef met kulturele identiteit en minderheidsregte en is dit nodig dat die Konstitusionele Hof uitspraak oor Afrikaans as medium van onderrig op tersiêre vlak lewer. Om hierdie rede sal verlof tot appèl na dié hof verwelkom word.” Sodra sekerheid oor die aansoek om verlof tot appèl by die konstitusionele hof verkry is, sal Solidariteit en Afriforum ŉ mediaverklaring hieroor uitgereik.